62022TJ0334_RES
Vec T‑334/22
Danske Fragtmænd A/S
proti
Európskej komisii
Rozsudok Všeobecného súdu (štvrtá rozšírená komora) z 29. januára 2025
„Žaloba o neplatnosť – Štátna pomoc – Poštové odvetvie – Kapitálová injekcia v prospech spoločnosti Post Danmark – Rozhodnutie, ktorým sa konštatuje neexistencia štátnej pomoci – Kapitálové injekcie v prospech spoločnosti PostNord – Rozhodnutie, ktorým sa pomoc vyhlasuje za nezlučiteľnú s vnútorným trhom – Neexistencia osobnej dotknutosti – Neexistencia podstatného zásahu do konkurenčného postavenia – Neprípustnosť“
Žaloba o neplatnosť – Fyzické alebo právnické osoby – Pojem regulačný akt v zmysle článku 263 štvrtého odseku ZFEÚ – Akýkoľvek všeobecne záväzný akt s výnimkou legislatívnych aktov – Rozhodnutie Komisie o individuálnej pomoci – Vylúčenie
(Článkok 263 štvrtý odsek ZFEÚ)
(pozri bod 21)
Žaloba o neplatnosť – Fyzické alebo právnické osoby – Akty, ktoré sa ich priamo a osobne týkajú – Osobná dotknutosť – Kritériá – Rozhodnutie Komisie v oblasti štátnej pomoci prijaté po skončení konania vo veci formálneho zisťovania – Žaloba podniku v konkurenčnom postavení s podnikom príjemcu, ktorý sa aktívne zúčastnil na správnom konaní – Podnik, ktorý nepreukázal podstatný zásah do svojho postavenia na trhu – Neprípustnosť
(Článkok 263 štvrtý odsek ZFEÚ)
(pozri body 22 – 51)
Zhrnutie
Všeobecný súd rozhodujúci v rozšírenom zložení zamietol ako neprípustnú žalobu podanú spoločnosťou Danske Fragtmænd A/S o zrušenie rozhodnutia Európskej komisie, ktoré sa týka pomoci poskytnutej Dánskom a Švédskom v prospech spoločností PostNord AB a Post Danmark A/S, a to z dôvodu nedostatku aktívnej legitimácie (
1
). Pri skúmaní kritéria osobnej dotknutosti Všeobecný súd rozhodol, že žalobkyňa nepreukázala, že jej konkurenčné postavenie na dotknutom trhu mohlo byť podstatne ovplyvnené predmetnými opatreniami pomoci.
Danske Fragtmænd je spoločnosť založená podľa dánskeho práva, ktorá pôsobí najmä na dánskom trhu služieb nákladnej cestnej dopravy a distribúcie balíkov.
PostNord AB je spoločnosť, ktorej 40 % základného imania vlastní Dánske kráľovstvo a 60 % základného imania Švédske kráľovstvo. PostNord je 100 % vlastníkom spoločnosti PostNord Group AB. Post Danmark A/S je 100 % dcérskou spoločnosťou spoločnosti PostNord Group, ktorá pôsobí na dánskom a zahraničnom trhu poštových služieb.
Príjmy spoločnosti Post Danmark sa v rokoch 2009 – 2019 znížili o 55 %.
V tomto kontexte Dánske kráľovstvo a Švédske kráľovstvo poskytli, každé samostatne, spoločnosti PostNord kapitálovú injekciu vo výške 267 miliónov švédskych korún (SEK) (približne 23,1 milióna eur) a vo výške 400 miliónov SEK (približne 34,6 milióna eur). PostNord Group poskytla spoločnosti Post Danmark kapitálovú injekciu vo výške 2,339 miliardy dánskych korún (DKK) (približne 313,6 milióna eur).
Komisia napadnutým rozhodnutím dospela k záveru, že kapitálové injekcie Dánskeho kráľovstva a Švédskeho kráľovstva v prospech spoločnosti PostNord predstavovali protiprávnu štátnu pomoc nezlučiteľnú s vnútorným trhom. Usúdila však, že kapitálová injekcia, ktorú poskytla PostNord Group spoločnosti Post Danmark, nepredstavovala štátnu pomoc.
Danske Fragtmænd podala proti tomuto rozhodnutiu žalobu o neplatnosť.
Posúdenie Všeobecným súdom
Komisia tvrdila, že žaloba je neprípustná z dôvodu nedostatku aktívnej legitimácie žalobkyne, ktorá nepreukázala, že jej postavenie na trhu bolo podstatne ovplyvnené predmetnými kapitálovými injekciami.
Všeobecný súd na úvod uviedol, že Danske Fragtmænd nie je adresátom napadnutého rozhodnutia a že toto rozhodnutie nemožno kvalifikovať ako regulačný akt, keďže kapitálové injekcie v prospech spoločností PostNord a Post Danmark majú individuálnu povahu. Žaloba o neplatnosť je preto prípustná len vtedy, ak je žalobkyňa v súlade s článkom 263 štvrtým odsekom druhou časťou vety ZFEÚ priamo a osobne dotknutá napadnutým rozhodnutím, pričom tieto dve podmienky sú kumulatívne.
Všeobecný súd pri skúmaní podmienky osobnej dotknutosti pripomenul, že v oblasti štátnej pomoci môže byť táto podmienka splnená, ak žalobca predloží dôkazy umožňujúce preukázať, že predmetné opatrenie môže podstatne zasiahnuť do jeho postavenia na dotknutom trhu. V tejto súvislosti sa podnik nemôže odvolávať len na svoje postavenie konkurenta vo vzťahu k podniku, ktorý je príjemcom pomoci, aby sa mohol považovať za osobne dotknutý rozhodnutím. Na preukázanie podstatného zásahu do svojho postavenia na trhu sa nemôže uspokojiť ani s poukázaním na existenciu určitých skutočností preukazujúcich zhoršenie obchodnej alebo finančnej výkonnosti.
Pokiaľ ide v prvom rade o úlohu, ktorú zohráva žalobca v správnom konaní pred Komisiou, samotná skutočnosť, že Danske Fragtmænd zohrávala v prejednávanej veci aktívnu úlohu v tomto konaní, nestačí na vyvodenie záveru, že je osobne dotknutá napadnutým rozhodnutím.
Pokiaľ ide ďalej o podstatný zásah do postavenia žalobcu na trhu, Všeobecný súd po prvé konštatoval, že tvrdenie, podľa ktorého Danske Fragtmænd stratila približne 30 % z podielu na trhu z dôvodu cenového dumpingu uplatňovaného spoločnosťou Post Danmark vďaka predmetným kapitálovým injekciám, treba zamietnuť, keďže nie je podložené dôkazmi prima facie.
Po druhé Všeobecný súd odmietol tvrdenie žalobkyne, podľa ktorého pred poskytnutím predmetných kapitálových injekcií stratila zákazníkov v prospech viacerých konkurentov, zatiaľ čo po poskytnutí týchto kapitálových injekcií stratila zákazníkov výlučne v prospech spoločnosti PostNord, a konkrétnejšie spoločnosti Post Danmark. V tejto súvislosti konštatoval, že zoznamy údajne stratených zákazníkov v prospech spoločnosti PostNord, ktoré predložila Danske Fragtmænd na podporu svojej argumentácie, treba všetky chápať tak, že identifikujú zákazníkov, ktorí opustili žalobkyňu, aby sa pripojili výlučne k spoločnosti PostNord alebo k jej subdodávateľom, a to aj pred poskytnutím kapitálových injekcií. Predložené zoznamy preto neposkytujú dôkaz o zmene správania týchto klientov v nadväznosti na poskytnutie predmetných kapitálových injekcií.
Po tretie Všeobecný súd vyvracia tvrdenie spoločnosti Danske Fragtmænd, podľa ktorého stratila značný počet zákazníkov v prospech spoločnosti PostNord z dôvodu poskytnutia predmetných kapitálových injekcií. V tejto súvislosti uviedol, že aj za predpokladu, že by zoznamy zákazníkov, ktorých údajne stratila v prospech spoločnosti PostNord, postačovali na preukázanie prima facie pravdepodobnosti podstatného zásahu do konkurenčného postavenia žalobkyne, táto z právneho hľadiska dostatočne nepreukázala, že môže existovať vzájomný vzťah medzi údajnou stratou zákazníkov v prospech spoločnosti PostNord a uvedenými kapitálovými vkladmi.
V prvom rade totiž strata klientely, ktorú Danske Fragtmænd údajne utrpela, bola v rokoch 2016 až 2019 relatívne stabilná napriek poskytnutiu predmetných kapitálových injekcií.
Žalobkyňa nepredložila dôkaz prima facie na podporu svojho tvrdenia, podľa ktorého údajná strata zákazníkov vyplývala konkrétnejšie z dumpingových cien alebo nižších cien, ako boli ceny údajne uplatňované spoločnosťou Post Danmark vďaka kapitálovým injekciám.
Okrem toho, keďže iné faktory než predmetné kapitálové injekcie môžu vysvetliť údajnú stratu zákazníkov, bolo na žalobkyni, aby predložila dôkazy, ktoré jej umožnia preukázať najmä to, že napriek týmto iným faktorom je pravdepodobné, že tieto kapitálové injekcie mohli mať podstatný vplyv na jej konkurenčné postavenie. Žalobkyňa však takéto dôkazy nepredložila.
Skutočnosť, že Danske Fragtmænd dosiahla počas dotknutého obdobia relatívne konštantný obrat napriek poskytnutiu predmetných opatrení, však preukazuje, že tieto opatrenia nemohli podstatným spôsobom zasiahnuť do jej postavenia na dotknutom trhu.
Za týchto podmienok žalobkyňa nepreukázala, že jej konkurenčné postavenie na dotknutom trhu mohlo byť podstatne ovplyvnené predmetnými kapitálovými injekciami. Z toho dôvodu nepreukázala, že je osobne dotknutá napadnutým rozhodnutím, v dôsledku čoho Všeobecný súd zamietol žalobu ako neprípustnú z dôvodu nedostatku aktívnej legitimácie bez toho, aby rozhodol o prípadnej priamej dotknutosti žalobkyne.
(
1
)	Rozhodnutie Komisie (EÚ) 2022/459 z 10. septembra 2021 o štátnej pomoci SA.49668 (2019/C) (ex 2017/FC) a SA.53403 (2019/C) (ex 2017/FC), ktorú poskytli Dánsko a Švédsko v prospech spoločností PostNord AB a Post Danmark A/S (Ú. v. EÚ L 93, 2022, s. 146, ďalej len „napadnuté rozhodnutie“).